













OBRAZLOŽENJE IZMJENA I DOPUNA FINANCIJSKOG PLANA HRVATSKOG ZAVODA ZA ZDRAVSTVENO OSIGURANJE ZA  2026. GODINU I PROJEKCIJA PLANA ZA 2027. I 2028. GODINU


UVOD
Financijskim planom Hrvatskog zavoda za zdravstveno osiguranje (u daljnjem tekstu: HZZO) za 2026. godinu i projekcijama za 2027. i 2028. godinu usvojenim od Hrvatskog Sabora 5. prosinca 2025. godine i objavljenim u „Narodnim novinama“, broj 152/2025. (u daljnjem tekstu: Financijski plan), ukupni prihodi HZZO-a za 2026. godinu planirani su u iznosu od 7.068.500.588 EUR, ukupni rashodi u iznosu od 7.040.743.336 EUR, a višak prihoda u iznosu od 27.757.252 EUR predviđen je za otplatu dijela beskamatnog zajma dobivenog u 2020. godini od Ministarstva financija radi prevladavanja neredovitog priljeva prihoda od doprinosa izazvanog poremećajima u gospodarstvu zbog pandemije bolesti COVID-19. 
U prvom polugodištu 2026. godine rashodi HZZO-a rasli su brže od prihoda (u odnosu na prvo polugodište 2025. godine rast ukupnih rashoda iznosi 12,5 %, dok je rast ukupnih prihoda  11,5 %). S prihodovne strane bilježi se rast doprinosa od 12,1 % te su u prvih 6 mjeseci 2026. godine ostvareni u iznosu od 2.979.685.840,66 EUR, što je 49,8 % planiranog godišnjeg iznosa, dok su prihodi od državnog proračuna utvrđeni Financijskim planom Hrvatskog zavoda za zdravstveno osiguranje za 2026. godinu manji za 170,9 milijuna EUR u odnosu na 2025. godinu, odnosno 200,2 milijuna EUR u odnosu na izvorni financijski plan HZZO-a za 2025. godinu. S druge strane, povećani rashodi uzrokovani ponajviše rastom naknada plaća za vrijeme privremene nesposobnosti odnosno spriječenosti za rad uslijed zakonskih izmjena iz 2025. godine (povećanje najniže i najviše naknade plaće), rodiljnih naknada te kontinuiranim povećanjem rashoda za zdravstvenu zaštitu zbog rasta cijena i usluga, doveli su do neravnoteže u priljevu zbog čega je u veljači i svibnju 2026. godine izvršeno ubrzano odnosno dodatno povlačenje transfera proračunskih sredstava u ukupnom iznosu od 125.000.000 EUR, kako bi se pravovremeno podmirile dospjele obveze za lijekove na recept i time zadržala stabilnost u pogledu podmirenja dospjelih obveza prema ugovornim subjektima.
Uzimajući u obzir ostvarene prihode i izvršene rashode u razdoblju siječanj – srpanj 2026. godine, a  u skladu s mogućim ostvarenjem prihoda do kraja godine, pokriveni su očekivani rashodi kroz povećanja pojedinih aktivnosti financijskog plana dok je kod određenih aktivnosti izvršeno umanjenje i preraspodjela sredstava.

PRIHODI
	
	Plan za 2026.
	Povećanje/
Smanjenje
	Novi plan za
2026.
	Indeks

	PRIHODI POSLOVANJA
	7.067.000.588
	202.255.408
	7.269.255.996
	102,9

	PRIHODI OD PRODAJE NEFINANCIJSKE IMOVINE
	1.500.000
	55.000
	1.555.000
	103,7

	UKUPNI PRIHODI
	7.068.500.588
	202.310.408
	7.270.810.996
	102,9



Prihodi poslovanja (razred 6) planirani u iznosu od 7.067.000.588 EUR, povećavaju se za 202.255.408 EUR odnosno 2,9 % i sada iznose 7.269.255.996 EUR.
U okviru prihoda poslovanja, planirana sredstva u 2026. godini na skupini konta 62 – Doprinosi, u iznosu od 5.989.540.452 EUR povećavaju se za 135.145.454 EUR i iznose 6.124.685.906 EUR.
Iako je Financijskim planom za 2026. godinu procijenjen rast doprinosa od 8,8 % u odnosu na 2025. godinu, na temelju prihoda od doprinosa u prvih 7 mjeseci kao i povoljnih kretanja na tržištu rada, procjenjuje se da će u 2026. godini prihodi od doprinosa rasti za 11,2 % u odnosu na 2025. godinu ili 135.145.454 EUR više u odnosu na izvorni financijski plan.
Analizom kretanja prihoda od doprinosa u prethodne tri godine vidljiv je trend smanjenja rasta prihoda od doprinosa. U 2025. godini, prihodi od doprinosa rasli su za 15,6 % u odnosu na 2024. godinu, dok su u 2024. godini u odnosu na 2023. godinu rasli za 19,1 %. Ako promatramo mjesečne prihode od doprinosa, vidljiv je linearni trend rasta u prvih sedam mjeseci u svakoj promatranoj godini te stagnacija ostvarenog prihoda u drugom dijelu godine nakon ostvarenog najvišeg iznosa prihoda u srpnju. U prvih šest mjeseci 2026. godine, ukupan iznos prihoda od doprinosa iznosio je 2.979.685.841 EUR, odnosno prosječno mjesečno 496,6 mil. Prihod od doprinosa u srpnju 2026. godine iznosio je 527,9 mil. EUR te se obzirom na prethodne analize, prosječni mjesečni prihod od doprinosa u razdoblju srpanj-prosinac 2026. godine procjenjuje u visini od 524,2 mil. EUR, što je 5,5 % više od prihoda u razdoblju siječanj-lipanj 2026. godine, čime ukupno procijenjeni prihodi od doprinosa za 2026. godinu iznose 6.124.685.906 EUR.
Na skupini 63 – Pomoći iz inozemstva i od subjekata unutar općeg proračuna, planirana sredstva u iznosu od 585.441.450 EUR, povećavaju se za 91.449.924 EUR te iznose 676.891.374 EUR.
Na kontu 633 – Pomoći proračunu iz državnog proračuna i izvanproračunskim korisnicima, planirana sredstva u iznosu od 585.000.000 EUR povećavaju se za 90.750.001 EUR i iznose 675.750.001 EUR.
Sredstva proračunskog transfera ostvaruju se u skladu s člankom 72. i 82. Zakona o obveznom zdravstvenom osiguranju (Narodne novine, broj 80/13., 137/13., 98/19., 33/23. i 105/25. – u daljnjem tekstu: ZOZO) i člankom 14.a Zakona o dobrovoljnom zdravstvenom osiguranju (Narodne novine, broj 85/06., 150/08., 71/10., 53/20., 120/21. i 23/23.), a planirana su u Državnom proračunu Republike Hrvatske na razdjelu Ministarstva zdravstva na aktivnostima A800003 Transfer proračunskih sredstava Hrvatskom zavodu za zdravstveno osiguranje i A800011 Dodatna sredstva za pokriće troškova zdravstvene zaštite.
Financijskim planom Hrvatskog zavoda za zdravstveno osiguranje za 2026. godinu i projekcijama za 2027. i 2028. godinu, proračunski transfer HZZO-u za 2026. godinu određen je u ukupnom iznosu od 585.000.000 EUR, što je 200.200.000 EUR ili 25,5 % manje u odnosu na izvorni plan prethodne, 2025. godine, odnosno 170.864.627 EUR ili 22,61 % manje od izmijenjenog i dopunjenog financijskog plana za 2025. godinu. U veljači i svibnju 2026. godine, zbog slabijeg ostvarenja ukupnih prihoda i povećanih rashoda, zatraženo je dodatno povlačenje transfera proračunskih sredstava kako bi se pravovremeno podmirile dospjele obveze HZZO-a za lijekove na recept (u veljači 60.000.000 EUR, a u svibnju 65.000.000 EUR). Zbog toga je u prvih 6 mjeseci 2026. godine ostvareno 417.500.000 EUR prihoda od državnog proračuna, što je 71,37 % planiranog odnosno 21,37 % više od planom predviđenog za to razdoblje godine.
Na skupini konta 638 – Pomoći temeljem prijenosa EU sredstava, planirana sredstva u iznosu od 373.500 EUR povećavaju se za 699.923 EUR. Navedena sredstva odnose se na projekt „Cjelovita obnova poslovne zgrade HZZO-a u Sisku“ čime ukupno planirani prihodi za ovaj projekt u 2026. godini iznose 1.073.423 EUR. 
Na skupini konta 65 – Prihodi od upravnih i administrativnih pristojbi, pristojbi po posebnim propisima i naknada, planirani iznos od 488.553.686 EUR umanjuje se za 29.215.000 EUR i iznosi 459.338.686 EUR. Na kontu 65264 – Sufinanciranje cijene usluge, participacije i dr. planirani iznos se umanjuje za 81.800.000 EUR zbog nedostatnih financijskih sredstava dopunskog zdravstvenog osiguranja za pokriće obveza koje proizlaze iz financiranja sudjelovanja osiguranih osoba u troškovima zdravstvene zaštite iz obveznoga zdravstvenog osiguranja. S druge strane, na kontu 65265 – Dopunsko zdravstveno osiguranje planirana sredstva povećavaju se za iznos od 16.585.000 EUR u skladu s očekivanim ostvarenjem prihoda od polica dopunskog zdravstvenog osiguranja. Nadalje, povećavaju se sredstva na kontu 65268 – Ostali prihodi za posebne namjene za 21.000.000 EUR zbog očekivanih većih prihoda od inozemnih osiguravatelja i premije obveznoga osiguranja od automobilske odgovornosti koje izdvajaju društva za osiguranje na ime naplaćene funkcionalne premije obveznoga osiguranja od automobilske odgovornosti. Također se zbog očekivanih većih prihoda povećavaju sredstva na kontu 65269 – Ostali nespomenuti prihodi po posebnim propisima za 15.000.000 EUR.
Na skupini 64 – Prihodi od imovine, povećana su planirana sredstva za 4.856.300 EUR za prihode od kamata na oročena sredstva i depozite po viđenju, prihode od zateznih kamata i pozitivnih tečajnih razlika, u skladu s očekivanim ostvarenjem.
Skupina 68 – Kazne, upravne mjere i ostali prihodi, povećana je za 18.730 EUR u skladu s ostvarenjem. 
Prihodi od prodaje nefinancijske imovine (razred 7) planirani u iznosu od 1.500.000 EUR, povećavaju se za 55.000 EUR na odjeljku 7211 – Stambeni objekti, u skladu s ostvarenjem u prvih sedam mjeseci tekuće godine.
Prijedlogom izmjena i dopuna financijskog plana HZZO-a za 2026. godinu, ukupni prihodi planirani u 2026. u iznosu od 7.068.500.588 EUR povećavaju se 2,9 % odnosno 202.310.408 EUR i iznose 7.270.810.996 EUR.

RASHODI
	
	Plan za 2026.
	Povećanje/
Smanjenje
	Novi plan za
2026.
	Indeks

	RASHODI POSLOVANJA
	7.020.601.336
	213.984.892
	7.234.586.228
	103,0

	RASHODI ZA NABAVU NEFINANCIJSKE IMOVINE
	20.142.000
	-11.674.485
	8.467.515
	42,0

	UKUPNI RASHODI
	7.040.743.336
	202.310.407
	7.243.053.743
	102,9



Rashodi poslovanja planirani za 2026. godinu u iznosu od 7.020.601.336 EUR, povećavaju se za 213.984.892 EUR odnosno 3,0 % i u prijedlogu izmjena i dopuna financijskog plana HZZO-a za 2026. godinu iznose 7.234.586.228 EUR. 
Najveći dio rashoda poslovanja, koji se odnosi na rashode za zdravstvenu zaštitu obveznog i dopunskog osiguranja te naknade plaća, evidentiran je na skupini 37 - Naknade građanima i kućanstvima na temelju osiguranja i druge naknade, koja se povećava za 214.569.669 EUR odnosno 3,1 % i iznosi 7.140.079.222 EUR.
U okviru rashoda za zdravstvenu zaštitu, aktivnost A600000 Primarna zdravstvena zaštita povećana je za 20.000.000 EUR (od čega na skupini konta 36 – Pomoći dane u inozemstvo i unutar općeg proračuna
u iznosu od 37.560 EUR, a odnosi se na preostalu isplatu dodatka na plaću radnicima koji su obavljali poslove pružanja zdravstvene skrbi pacijentima oboljelima od bolesti COVID-19). Od 1. lipnja 2026. godine u primjeni novi model financiranja za djelatnosti obiteljske medicine, pedijatrije i ginekologije koji je donio značajno povećanje vrijednosti standardnog tima za više od 18 %, kao i povećanje vrijednosti koeficijenta za izračun dijagnostičko-terapijskih postupaka (DTP) za 50 %. U djelatnosti dentalne zdravstvene zaštite, od 1. srpnja 2026. godine povećana je vrijednost standardnog tima za približno 6,5 %, dok je vrijednost koeficijenta za izračun DTP-a povećana za 25 %. Uz to, za djelatnosti primarne zdravstvene zaštite predviđen je rast osnovice za obračun plaća od kolovoza i prosinca 2026. godine. U prvom polugodištu 2026. godine bilježimo povećan broja posjeta u svim ordinacijama primarne zdravstvene zaštite. Ukupan broj posjeta u ovom izvještajnom razdoblju iznosi 32.021.179 i veći je za 5,9 % u odnosu na isto razdoblje prethodne godine. Najveću stopu rasta bilježimo u ordinacijama koje provode preventivno odgojne mjere za zdravstvenu zaštitu školske djece i studenata (18,1 %) dok je su u ordinacijama obiteljske (opće) medicine zabilježene 26.438.702 posjete što je 5,9 % više nego u prvih šest mjeseci prethodne godine. Aktivnost A600002 Ortopedska i druga pomagala umanjuje se za 10.000.000 EUR u skladu s izvršenjem u prvih sedam mjeseci 2026. godine. Aktivnost A600004 Specijalističko-konzilijarna zdravstvena zaštita povećava se za 15.000.000 EUR. Na povećanje sredstava utjecat će planirano raspisivanje natječaja za smanjenje liste čekanja za hiperbaričnu oksigenoterapiju (HBOT) u rujnu kao i raspisivanje natječaja za popunu mreže zdravstvene zaštite do kraja godine. Dodatni financijski pritisak proizlazi iz povećanja osnovice za obračun plaća od kolovoza i prosinca te obveze podmirenja izvršenja iznad ugovorenih limita kod domova zdravlja i zavoda za javno zdravstvo. Aktivnost A600005 Posebno skupi lijekovi povećana je za 45.000.000 EUR zbog povećanja cijena lijekova, uvrštenja novih lijekova/indikacija kao i dužeg liječenja zbog liječenja lijekovima novih generacija. Također su proširene liste lijekova u području posebno skupih lijekova, a na temelju zahtjeva nositelja odobrenja te u suradnji sa liječnicima određenih specijalnosti i stručnim društvima kako bi se osiguranim osobama omogućila dostupnost novih lijekova i novih indikacija te kako bi im se osigurala najbolja moguća medicinska skrb na razini drugih zemalja EU. Bolje terapijske opcije rezultirale su povećanjem broja osiguranika koji se liječi kao sve dužim liječenjem i stopom preživljenja osiguranih osoba. Aktivnost A600006 Ostala zdravstvena zaštita smanjena je za 6.000.000 EUR zbog očekivanog manjeg izvršenja. Aktivnost A600007 Liječenje inozemnih osiguranika u Republici Hrvatskoj povećava se za 9.000.000 EUR zbog većeg izvršenja u prvih sedam mjeseci 2026. godine. Aktivnost A600019 Zdravstvena zaštita dobrovoljnog zdravstvenog osiguranja povećana je za 36.000.000 EUR zbog većih rashoda odnosno rasta cijena usluga zdravstvene zaštite. Na aktivnostima novčanih naknada povećana je stavka A600009 Naknade plaća za vrijeme privremene nesposobnosti odnosno spriječenosti za rad za 64.207.229 EUR zbog većih rashoda uslijed zakonskih izmjena kojima su povećane najniža i najviša naknada za vrijeme privremene nesposobnosti odnosno spriječenosti za rad (s 110,36 EUR na 353,15 EUR odnosno s 565,04 EUR na 995,45 EUR). Aktivnost A600017 Naknade plaća za vrijeme privremene nesposobnosti za rad zbog priznate ozljede na radu i profesionalne bolesti povećava se za 3.200.000 EUR zbog većeg izvršenja u prvih sedam mjeseci 2026. godine. Isto tako, povećana je aktivnost A600011 Naknade plaća za rodiljni dopust za 40.000.000 EUR zbog većeg izvršenja od planiranog u prvih 7 mjeseci. Ova vrsta naknade isplaćuje se u visini 100 % od osnovice za naknadu plaće korisnice rodiljnog dopusta do navršenih šest mjeseci života djeteta (bez limita) te je rast ovih troškova rezultat rasta prosječne neto plaće ali i povećanog broja korisnica naknade. Smanjene su aktivnosti A600010 Naknade plaće braniteljima - privremena nesposobnost za rad za 200.000 EUR i aktivnost A600013 Pripravnički staž za zdravstvene djelatnike za 1.600.000 EUR zbog očekivanog manjeg izvršenja u 2026. godini. 
Rashodi za zaposlene, evidentirani u okviru skupine 31, planirani u iznosu od 69.646.000 EUR, smanjuju se za 208.609 EUR ili 0,3 % i sada iznose 69.437.391 EUR.
Materijalni rashodi, evidentirani u okviru skupine 32, smanjuju se za 581.668 EUR odnosno 2,6 % i iznose 21.449.482 EUR. Unutar ove skupine rashoda izvršene su korekcije na stavkama u skladu s izvršenjem u prvih sedam mjeseci i projekcijama izvršenja do kraja godine.
Financijski rashodi, evidentirani u okviru skupine 34, povećavaju se za 150.000 EUR ili 5,9 % te iznose 2.678.000 EUR, zbog iskazivanja negativnih tečajnih razlika i razlika zbog primjene valutne klauzule.
Rashodi za nabavu nefinancijske imovine, planirani na kontu 4 u iznosu od 20.142.000 EUR, smanjuju se za 11.674.485 EUR odnosno 58 % i iznose 8.467.515 EUR. Na skupini konta 42 – Rashodi za nabavu proizvedene dugotrajne imovine, smanjenje iznosi 4.882.521 EUR dok se planirani iznos na skupini 45 – Rashodi za dodatna ulaganja na nefinancijskoj imovini umanjuje za 6.816.964 EUR budući da je dio postupaka nabave bezuspješno proveden te je došlo do zastoja zbog ishođenja potrebnih suglasnosti, izrade dodatne dokumentacije i rješavanja imovinsko-pravnih odnosa.
Prijedlogom izmjena i dopuna financijskog plana HZZO-a za 2026. godinu, ukupni rashodi planirani u iznosu od 7.040.743.336 EUR povećavaju se 2,9 % odnosno 202.310.407 EUR i iznose 7.243.053.743 EUR.
 

UKUPNI VIŠAK/MANJAK
	
	Plan za 2026.
	Povećanje/
Smanjenje
	Novi plan za
2026.
	Indeks

	UKUPNI PRIHODI
	7.068.500.588
	202.310.408
	7.270.810.996
	102,9

	UKUPNI RASHODI
	7.040.743.336
	202.310.407
	7.243.053.743
	102,9

	RAZLIKA - VIŠAK/MANJAK
	27.757.252
	1
	27.757.253
	100,0



Ukupni prihodi planirani za 2026. godinu u iznosu od 7.068.500.588 EUR u prijedlogu izmjena i dopuna financijskog plana HZZO-a povećavaju se 2,9 % odnosno 202.310.408 EUR i iznose 7.270.810.996 EUR, dok se ukupni rashodi planirani u iznosu od 7.040.743.336 EUR povećavaju 2,9 % odnosno 202.310.407 EUR i iznose 7.243.053.743 EUR. Planirani višak prihoda u iznosu od 27.757.252 EUR povećava se za 1 EUR zbog manjeg izvršenja u 2025. godini, a namijenjen je otplati dijela beskamatnog zajma u 2026. godini.

RAČUN FINANCIRANJA
	
	Plan za 2026.
	Povećanje/
Smanjenje
	Novi plan za
2026.
	Indeks

	PRIMICI OD FINANCIJSKE IMOVINE I ZADUŽIVANJA
	0
	0
	0
	

	IZDACI ZA FINANCIJSKU IMOVINU I OTPLATE ZAJMOVA
	27.757.252
	1
	27.757.253
	100,0

	RAZLIKA PRIMITAKA I IZDATAKA
	-27.757.252
	-1
	-27.757.253
	100,0

	PRIJENOS SREDSTAVA IZ PRETHODNE GODINE
	154.368.183
	28.969.245
	183.337.428
	118,8

	PRIJENOS SREDSTAVA U SLJEDEĆU GODINU
	-154.368.183
	-28.969.245
	-183.337.428
	118,8

	NETO FINANCIRANJE
	-27.757.252
	-1
	-27.757.253
	100,0



Izdaci za financijsku imovinu i otplate zajmova planirani su za 2026. godinu u iznosu od 27.757.252 EUR i povećavaju se za 1 EUR zbog manjeg izvršenja u 2025. godini, a namijenjeni su otplati dijela beskamatnog zajma dobivenog 2020. radi prevladavanja neredovitog prihoda od doprinosa izazvanog poremećajima u gospodarstvu izazvanih pandemijom bolesti COVID-19. Prijenos sredstava iz prethodne godine iskazan u planu za 2026. godinu u iznosu od 154.368.183 EUR korigira se za 28.969.245 EUR te se iskazuje prijenos sredstava iz prethodne godine u visini od 183.337.428 EUR.

